جە ماوەی ویەردەنە جە یۆ جە کویسانەکانو کۆساڵانی سەر بە هەرێمو هەورامانی جە دیمو وەرهورزو کوردستانی، هاموڵاتی “سۆران ئەختەر سەمەر” خەڵکو دەگاو ڕوار-و هەورامانی مەکوشیۆنە و یەکسەر و بەبێ پەیجۆر و شۆنیەرەلوای کۆمەڵێو کەسێ و لایەنێ جە دیجیتاڵ میدیانە تۆمەتێشان بەخشێوە و گەریلاکێ یەکینەکێ پارێزنای وەرهۆرزو کوردستان (یەرەکە-YRK)یشان بە کۆشتەکەیش تاوانبارێ کەردێ. 
سەبارەت بە ئانەیە فەرمانداری گردیی (یەرەکە-YRK)ی بەیاننامێوش پەی ڕای گردیی کوردستان و خەڵکو هەورامانی دان و تۆمەت و تاوانبارکەردەکەیش ڕەت کەردنەوە و ئاشکراش مەکەرۆنە "هیچ پەیوەندیێوشان بە کوشیای ئا هاموڵاتیەیەوە نییەن".
تەمامی بەیاننامەکەو  (یەرەکە-YRK):
جە چەند ڕوێ ویەردێنە، جە دەگاو ڕوار-ی سەر بە هەرێمو هەورامان کەسێو بە نامێ “سۆران ئەختەر سەمەر” کوشیان. بڕێو لایەنێ بەبێ پەیجۆر و شۆنیەرەلوای و بە مەبەستو ئاژاوەگەری و بە هۆربەستەی تۆمەتێ دوور جە ڕاستی جە تۆڕە کۆمەلایەتیەکانە ئا کوشتەکەشان پێسە کارو هێزەکامان نیشانە دان. پەوکەی پەی گرد لایێوی بەگردی و خەڵکو هەورامانی بەتایبەتی ئاشکراش مەکەرمێنە کە کوشیای هاموڵاتی نامبریای هیچ پەیوندیێوش بە ئێمەوە نییەن.
ئێمە پێسەو هێزێوی ساحیب پرنسیپ و دیسیپلینی سەربازی، گەریلاکێمان هەر چالاکیێوەشان ئەنجام دابۆنە، پەی ڕای گردیی ئاشکراشان کەردەن و گێرتەشان ئەستۆ. بەڵام کوشتەی “سۆران ئەختەر سەمەر”ی کارو گەریلاکانمان نییەن و دوور و نزیک پەیوەندیش بە ئاڎشاوە نەبیەن.
هەر جەی بارەوە سەرچەمێوە جە جمیەرو ئازادی وەرهۆرزو کوردستانی بە ئاژانسەکەیمان فوڕات نیوز (ANF)یش وات: "جە زووتەرین وەختەنە سیناریۆکێ کوشتەی هاموڵاتی “سۆران ئەختەر سەمەر” ی و هۆکارەکێ تۆمەتبارکەردەی گەریلاکێ یەکینەکێ پارێزنای وەرهۆرزو کوردستانی (یەرەکە-YRK) پەی ڕای گردیی کوردستانی و هەورامانی ئاشکرێ مەکەرمێنە.
